Gloria (τραγούδι)

Το «**Gloria**» είναι ένα ροκ τραγούδι γραμμένο από τον Βορειοϊρλανδό τραγουδοποιό Βαν Μόρισον που πρωτοηχογραφήθηκε το 1964 από το συγκρότημα του Μόρισον Them. Κυκλοφόρησε ως B-side του "Baby, Please Don't Go". Το τραγούδι έγινε βασικό κομμάτι garage και μέρος του ρεπερτορίου πολλών ροκ συγκροτημάτων. 

## Σύνθεση και ηχογράφηση
Σύμφωνα με τον Μόρισον, έγραψε το "Gloria" ενώ εμφανιζόταν με τους Monarchs στη Δυτική Γερμανία το καλοκαίρι του 1963, περίπου την εποχή που έκλεινε τα 18 του χρόνια.  Άρχισε να το ερμηνεύει στο Maritime Hotel όταν επέστρεψε στο Μπέλφαστ και συνεργάστηκε με τους Gamblers για να σχηματίσουν το συγκρότημα Them. Αυτοσχεδίζε τους στίχους κατά παραγγελία καθώς το ερμήνευε, επεκτείνοντας ενίοτε τη διάρκεια του τραγουδιού σε 15 ή 20 λεπτά. Αφού υπέγραψαν συμβόλαιο με τον Νικ Ρόου και την Decca, οι Them πήγαν στο Λονδίνο για μια ηχογράφηση στα Decca Three Studios στις 5 Απριλίου 1964. Το "Gloria" ήταν ένα από τα επτά τραγούδια που ηχογραφήθηκαν εκείνη την ημέρα.

Εκτός από τον Μόρισον, παρόντες ήταν ο Μπίλι Χάρισον στην κιθάρα, ο Άλαν Χέντερσον στο μπάσο, ο Ρόνι Μίλινγκς στα ντραμς και ο Πατ Μακόλεϊ στα πλήκτρα. Ο Ρόου έφερε τους μουσικούς Άρθουρ Γκρίνσλεϊντ στο όργανο και Μπόμπι Γκράχαμ στα ντραμς, καθώς θεωρούσε τα μέλη των Them πολύ άπειρα. Παραμένει κάποια διαφωνία σχετικά με το αν οι Μίλινγκς και Μακόλεϊ είχαν μικρόφωνο, αλλά ο Άλαν Χέντερσον υποστηρίζει ότι οι Them αποτέλεσαν το πρώτο ροκ συγκρότημα που χρησιμοποίησε δύο ντράμερ στην ίδια ηχογράφηση.  Αν και ορισμένες πηγές ισχυρίζονται ότι έπαιξε δεύτερη κιθάρα ο Τζίμι Πέιτζ, άλλες πηγές το αρνούνται.  

## Κυκλοφορίες και τσαρτ
Η Decca Records κυκλοφόρησε το "Gloria" ως B-side του "Baby, Please Don't Go" στο Ηνωμένο Βασίλειο στις 6 Νοεμβρίου 1964, αλλά μόνο το τελευταίο μπήκε στα τσαρτ των σινγκλ. Στις ΗΠΑ, το ίδιο δίδυμο, που κυκλοφόρησε από την Parrot Records, έγινε περιφερειακή επιτυχία στη Δυτική Ακτή των ΗΠΑ.  Μεταξύ Μαρτίου και Ιουνίου 1965, το σινγκλ (και με τα δύο τραγούδια) εμφανίστηκε στις εβδομαδιαίες λίστες τοπ 40 του ραδιοφωνικού σταθμού KRLA του Λος Άντζελες, παραμένοντας τον Απρίλιο στο νούμερο ένα για τρεις εβδομάδες.    Έναν χρόνο αργότερα, μετά την κυκλοφορία μιας διασκευής του "Gloria" από τους Shadows of Knight, το πρωτότυπο τραγούδι των Them μπήκε στο εθνικό τσαρτ ''Billboard'' Hot 100. Και τα δύο τραγούδια έφτασαν στο αποκορύφωμά τους κατά την εβδομάδα της 14ης Μαΐου 1966, με την εκδοχή των Them στο νούμερο 75 και των Shadows of Knight στο νούμερο 10.  Το *Cash Box* περιέγραψε το τραγούδι ως «μπλουζ με γρήγορο τέμπο». 

Το "Gloria" προστέθηκε στο πρώτο άλμπουμ των Them στο Ηνωμένο Βασίλειο, το *The Angry Young Them* (1965), το οποίο μετονομάστηκε με μερικά διαφορετικά κομμάτια σε *Them* στις ΗΠΑ.  Το τραγούδι εμφανίζεται επίσης σε διάφορες συλλογές, όπως *The Story of Them Featuring Van Morrison* (1997) και *The Best of Van Morrison* (1990). 

## Διασκευές

* 1965 – Οι Shadows of Knight ηχογράφησαν το "Gloria", το οποίο κυκλοφόρησε ως σινγκλ τον Δεκέμβριο του 1965 και αργότερα συμπεριλήφθηκε στο ομώνυμο άλμπουμ. Ο Μπιλ Γιάνοβιτς το περιγράφει ως «μια πιστή, αν και πιο ήπια εκδοχή του πρωτότυπου».  Το 1966, το τραγούδι έφτασε στο νούμερο 10 στο Billboard Hot 100 και στο νούμερο 8 στα τσαρτ RPM του Καναδά, λόγω της δημοτικότητάς του στους ραδιοφωνικούς σταθμούς που επέλεξαν να μην παίζουν το πρωτότυπο των Them λόγω των στίχων του – οι Shadows of Knight αντικατέστησαν τον στίχο του Βαν Μόρισον "She coming to my room" (Έρχεται στο δωμάτιό μου) με το "She calls out my name" (Φωνάζει τ' όνομά μου).   
* Το καναδικό συγκρότημα King-Beezz έφτασε στο νούμερο 75 στα RPM τσαρτ με τη διασκευή του, στις 6 Ιουνίου 1966. 
* 1966–1970Οι Doors ερμήνευσαν το τραγούδι πολλές φορές, με μια ηχογράφηση που κυκλοφόρησε στο *Alive, She Cried* (1983). Κυκλοφόρησε επίσης ως σινγκλ, το οποίο έφτασε στο νούμερο 18 στο Hot Mainstream Rock Tracks και στο νούμερο 71 στο Billboard Hot 100 το 1983.  Το τραγούδι περιλαμβάνεται στα *Legacy: The Absolute Best* (2003) και *The Very Best of The Doors* (2007).
* 1975 – Η Πάτι Σμιθ το ηχογράφησε για το άλμπουμ της *Horses*. Βασισμένοι στη μελωδία του Βαν Μόρισον, οι στίχοι είχαν προσαρμοστεί από ένα παλιό ποίημα, το «Oath».  Το συγκρότημα της Σμιθ είχε αρχίσει να παίζει το τραγούδι ζωντανά και το συγχώνευε με το ποίημα μέχρι το 1974, έτσι το τραγούδι περιείχε τα μισά από τα λόγια της Σμιθ.  Για την ηχογράφηση του πρώτου της άλμπουμ, η Σμιθ και η μπάντα της ηχογράφησαν το τραγούδι ζωντανά και, μετά τη μίξη, το επέλεξαν ως το πρώτο κομμάτι του άλμπουμ.  Η προφορική εισαγωγή ξεκινά με τα λόγια «Ο Ιησούς πέθανε για τις αμαρτίες κάποιου, αλλά όχι για τις δικές μου», που είναι η κεντρική ιδέα του άλμπουμ.  Σύμφωνα με τον Γιάνοβιτς, «ο συνδυασμός από τη Σμιθ του αχαλίνωτου σεξ και της θρησκευτικής ενοχής (ή της έλλειψής της) προμηνύει σαφώς παρόμοιες αντιπαραθέσεις ιερού/βέβηλου από την υπερθηλυκή Μαντόνα και τον ανδρόγυνο Prince», «δημιουργώντας κάτι ευλαβικό και επαναστατικό». Το περιοδικό *[[Rolling Stone]]* κατέταξε τη διασκευή της στο νούμερο 97 στον κατάλογο του 2024 με τα 500 σημαντικότερα τραγούδια όλων των εποχών. 
* 1993 – Ο Βαν Μόρισον ηχογράφησε μια έκδοση με τον Τζον Λι Χούκερ, η οποία έφτασε στο Top 40 σε διάφορες χώρες: ιρλανδικό τσαρτ σινγκλ Νο. 17,  UK Singles Chart Νο. 31,  Hot Mainstream Rock Tracks Νο. 36,  Αυστραλίας Νο. 22  και Ολλανδίας Νο .37. 
* 2017 - Οι Car Seat Headrest συχνά παρεμβάλλουν τη διασκευή της Πάτι Σμιθ στο τραγούδι "Connect The Dots (The Story of Frank Sinatra)". 

## Αναγνώριση

Το «Gloria» κατατάχθηκε στο νούμερο 69 στον κατάλογο του βιβλίου του Ντέιβ Μαρς *The Heart of Rock & Soul: The 1001 Greatest Singles Ever Made* (1989). Περιέγραψε το τραγούδι ως «ένα από τα λίγα ροκ τραγούδια που είναι όντως τόσο πρόστυχο όσο η φήμη του». 

Στο βιβλίο του *Rock and Roll: The 100 Best Singles*, ο Πολ Γουίλιαμς μιλά για τις δύο πλευρές της ηχογράφησης του "Baby Please Don't Go/Gloria": «Η φωνή του Βαν Μόρισον, ένας άγριος φάρος στο σκοτάδι, ο φάρος στο τέλος του κόσμου. Με αποτέλεσμα έναν από τους πιο τέλειους ροκ ύμνους που είναι γνωστοί στην ανθρωπότητα». 

Το 1999, το τραγούδι «Gloria» των Them έλαβε βραβείο Grammy Hall of Fame.  Το 2000, κατατάχθηκε στο νούμερο 81 στη λίστα του VH1 με τα 100 καλύτερα ροκ τραγούδια όλων των εποχών.  Το 2004, κατατάχθηκε στην 208η θέση στη λίστα του περιοδικού *[[Rolling Stone]]* με τα 500 καλύτερα τραγούδια όλων των εποχών, υποχωρώντας στην 211η θέση στην ενημερωμένη λίστα του 2010,  και στην 413η θέση στη λίστα του 2021.  Η εκδοχή της Πάτι Σμιθ κατατάχθηκε στον αριθμό 97 στη λίστα του 2021.  Το «Gloria» συμπεριλήφθηκε επίσης στη λίστα με τα 500 τραγούδια που διαμόρφωσαν το ροκ εν ρολ του Rock and Roll Hall of Fame δύο φορές: από την Πάτι Σμιθ και από τους Shadows of Knight. 

Ο συγγραφέας/αρθρογράφος Ντέιβ Μπάρι έγραψε: «Μπορείς να πετάξεις μια κιθάρα από έναν γκρεμό και καθώς αυτή αναπηδά στα βράχια καθώς κατεβαίνει, θα παίξει μόνη της το "Gloria"». 

## Παραπομπές

## Πηγές

* 
* 
* Heylin, Clinton (2003). *Can You Feel the Silence? Van Morrison: A New Biography*, Chicago Review Press.
* Turner, Steve (1993). *Van Morrison: Too Late to Stop Now*, Viking Penguin.

Κατηγορία:Singles της Arista Records
Κατηγορία:Singles της Mercury Records
Κατηγορία:Singles της Warner Bros. Records
Κατηγορία:Singles της Decca Records
Κατηγορία:Νικητές Grammy Hall of Fame Award
Κατηγορία:Τραγούδια των The Doors
Κατηγορία:Singles του 1993
Κατηγορία:Singles του 1976
Κατηγορία:Singles του 1974
Κατηγορία:Singles του 1965
Κατηγορία:Τραγούδια του 1964